钦定古今图书集成/明伦汇编/宫闱典/第031卷 > 武帝陈皇后
## 钦定古今图书集成/明伦汇编/宫闱典/第031卷 > 武帝陈皇后

按《汉书外戚传》：“孝武陈皇后，长公主嫖女也。曾祖父
陈婴与项羽俱起，后归汉，为堂邑侯。传子至孙午，午
尚长公主，生女。初，武帝得立为太子，长主有力，取主
女为妃。及帝即位，立为皇后，擅宠骄贵，十馀年而无
子。闻卫子夫得幸，几死者数焉。上愈怒。后又挟妇人
媚道，颇觉。元光五年，上遂穷治之，女子楚服等坐为”
皇后巫蛊祠祭祝诅，大逆无道，相连及诛者三百馀
人，楚服枭首于市。使有司赐皇后策曰：“皇后失序，惑
于巫祝，不可以承天命。”其上玺绶，罢，退居长门宫。明
年，堂邑侯午薨，主男须嗣侯。主寡居，私近董偃。十馀
年，主薨。须坐淫乱，兄弟争财，当死，自杀，国除。后数年，
废后乃薨，葬霸陵郎官亭东。